Natrijum hidroksid

**Natrijum-hidroksid** je hemijsko neorgansko jedinjenje hemijske formule NaOH.

## Dobijanje
Kao hemikalija koja se veoma upotrebljava u industriji, proizvodi se u velikim količinama. Može se dobiti na više načina:
# dejstvom natrijuma na vodu;
# dejstvom krečnog mleka na rastvor natrijum-karbonata;
# elektrolizom rastvora natrijum-hlorida.

### Dobijanje dejstvom natrijuma na vodu
Za razliku od druge dve, ova metoda nema široku primenu u industriji, već služi za laboratorijsko dobijanje natrijum-hidroksida i to u malim količinama. Ovako dobijen natrijum-hidroksid je veoma čist.

### Dobijanje dejstvom kalcijum-hidroksida
Kada se kuva smeša natrijum-karbonata i kalcijum-hidroksida, dobija se rastvoreni natrijum-hidroksid, dok se kalcijum-karbonat taloži:
:\mathrm{Na_2CO_3 + Ca(OH)_2 \longrightarrow 2 \; NaOH + CaCO_3}
Ovaj proces se naziva kaustifikacija.

### Dobijanje elektrolizom
Ovaj proces je najzastupljeniji. Prilikom elektrolize kuhinjske soli dešavaju se hemijske reakcije koje se mogu prikazati hemijskim jednačinama:
:\mathrm{NaCl \longrightarrow 2 \; Na^* + Cl^*}
:\mathrm{2Na + 2H_2O \longrightarrow 2 \; NaOH + H_2}
:\mathrm{Cl^* + Cl^* \longrightarrow \; Cl_2}

## Fizička i hemijska svojstva
To je bela kristalna supstanca koja brzo apsorbuje vlagu i ugljen-dioksid iz vazduha. U vodi se lako rastvara uz izdvajanje znatne količine toplote, ali se slabo rastvara u alkoholu. Vodeni rastvor je ljigav, korozivan i natrijum-hidroksid je u tom rastvoru veoma disociran što je sve svojstvo jake alkalije. U skladu sa tim, menja boju lakmusa u plavo, kao što menja boje i drugih indikatora, a sa kiselinama reaguje gradeći soli. Takođe reaguje i sa rastvorima metalnih soli, izuzev soli alkalnih metala, gradeći soli natrijuma, na primer:
:\mathrm{FeCl_3 + 3NaOH \longrightarrow  \; Fe(OH)_3 + 3NaCl}
Sa tim da se u reakciji sa amon-solima oslobađa amonijak (gas), verovatno zbog nepostojanosti amon-hidroksida. Ukoliko se rastvor drži u stojnici sa brušenim staklenim zatvaračem, posle nekog vremena neće biti moguće otvoriti tu stojnicu jer supstanca lako vezuje ugljen-dioksid iz vazduha i pravi kristale na zatvaraču. Da bi se takva situacija sprečila, koriste se gumeni zatvarači, čija je fleksibilnost bolja.

Rastopljeni natrijum-hidroksid deluje na metale, sa tim da na nikl i srebro slabo deluje. Na primer:
:\mathrm{2NaOH + Zn \longrightarrow  \; Na_2ZnO_2 + H_2}
Deluje i na nemetale:
:\mathrm{3NaOH + 4P + 3H_2O \longrightarrow  \; PH_3 + 3NaH_2PO_2}
Lako deluje i na staklo i porcelan, čak i njegov vodeni rastvor.

## Upotreba
Ima višestruku upotrebu: za beljenje i bojenje, pri rafinaciji ulja, u proizvodnji sapuna, hartije, boja (alizarina na primer) i veštačke svile, za prečišćavanje boksita, a u obliku natron-kreča upotrebljava se u kvantitativnoj analizi za apsorpciju ugljen-dioksida. Koristi se u kombinaciji sa drugim hemikalijama za skidanje foto-laka pri kućnoj izradi štampanih ploča u elektronici, nakon što je ploča bila podvrgnuta UV osvetljavanju.

## Reference

## Literatura

* Euro Chlor-How is chlorine made? Chlorine Online 
* 
* Heaton, A. (1996) *An Introduction to Industrial Chemistry*, 3rd edition, New York:Blackie. .

## Vanjske veze

* International Chemical Safety Card 0360
* NIOSH Pocket Guide to Chemical Hazards
* CDC - Sodium Hydroxide - NIOSH Workplace Safety and Health Topic